לאחר שהוכרח לפרוש בשנת 2011 בעקבות פציעת צוואר חמורה, חבר היכל התהילה של ה-WWE, אדג', חזר במפתיע לארגון במסגרת קרב הרויאל ראמבל המסורתי של אירוע הרויאל ראמבל, שבו היה שותף לאיחוד מהיר עם רנדי אורטון לזכר הימים שלהם כצמד Rated-RKO. לאחר שאורטון יצר ציפייה שהוא בדרך לבצע על אדג' את מהלך הסיום שלו, ה-RKO, אדג' הדיח את אורטון. לעומת זאת, אדג' הודח אחר כך על ידי רומן ריינס. הפיוד ביניהם הפך לאישי מאוד, כשברסלמניה 36, אדג' גבר על אורטון בקרב מי שעומד אחרון. ב-11 במאי בתוכנית "Raw", השניים ערכו את ההופעה הראשונה שלהם מאז הקרב ביניהם ברסלמניה. אורטון אמר שהבן אדם הטוב יותר ניצח ברסלמניה, והוא תהה אם אדג' הוא המתאבק הטוב ביותר מביניהם שניצח. כשציין שהמפגשים הקודמים ביניהם בקרב הרויאל ראמבל ובקרב מי שעומד אחרון היו קרבות לא מסורתיים, אורטון איתגר את אדג' לקרב יחידים מסורתי באירוע באקלאש. שבוע לאחר מכן, אדג' נענה לאתגר בחיוב. קרב זה קיבל את הכינוי "קרב ההיאבקות הטוב ביותר בכל הזמנים".
ב-11 במאי בתוכנית "Raw", מונטל וונטביוס פורטר (MVP) ניגש אל בובי לאשלי מאחורי הקלעים ושיבח אותו על ניצחונו מוקדם יותר באותו הערב. מנגד, הוא פקפק בכך שלאשלי הוא מתאבק ביניים ברשימת הקרבות, בעוד שהמלך קורבין הוזמן במיוחד מסמאקדאון כדי להתמודד מול אלוף ה-WWE, דרו מקינטייר, לקרב שאינו היה על התואר של האחרון. MVP ציין שלאשלי לא קיבל הזדמנות להתחרות על אליפות ה-WWE מאז שנת 2007 ותהה מתי לאשלי יציג את יכולותיו האמיתיות. לאחר מסע שכנועים מצד MVP, לאשלי הצטוות לשורותיו, כאשר זנח את שירותיה של אשתו (כחלק מהעלילה) כמנג'רית, לאנה. שבוע לאחר מכן, לאשלי ו-MVP צפו בקרב של מקינטייר נגד קורבין. לאחר שמקינטייר ניצח את קורבין, מקינטייר טען שהוא רצה להתמודד מול לאשלי, כשהאחרון הוחזק בכוח על ידי MVP, שמנע עימות בין השניים. ב-25 במאי בתוכנית "Raw", דווח שמקינטייר יגן על אליפות ה-WWE נגד לאשלי באירוע באקלאש.
באירוע כסף בבנק, ברון סטרומן הגן בהצלחה על האליפות האוניברסלית נגד בריי וויאט. בתוכנית העוקבת של סמאקדאון, סטרומן חבר למר כסף בבנק, אוטיס וביחד הם ניצחו את המיז וג'ון מוריסון. שבוע לאחר מכן, המיז ומוריסון מתחו ביקורת על ההחלטה של סטרומן להיות שותף של אוטיס וטענו שההפסד שלהם לסטרומן ואוטיס היה במקרה. מוריסון הציב אתגר בפני סטרומן בשמו של המיז לקרב ביניהם, שאליו סטרומן נענה בחיוב. בקרב ביניהם סטרומן גבר על המיז, כשלאחר הקרב, מוריסון איתגר את סטרומן להגן על תוארו נגדו ונגד המיז בקרב האנדיקאפ 2 נגד 1 באירוע באקלאש, אתגר זה נענה בחיוב על ידי סטרומן וקרב ביניהם הפך רשמי לאירוע באקלאש.
באירוע כסף בבנק, אסקה ניצחה בקרב הסולם כסף בבנק של הנשים. לילה לאחר מכן בתוכנית "Raw", אלופת הנשים של Raw, בקי לינץ' הגיעה לזירה ביחד עם מזוודת כסף בבנק, כאשר היא הודיעה שהיא תיעדר מפעילות. אסקה שלא הבינה מדוע היא נמצאת ביחד עם מזוודת הכסף בבנק שהיא זכתה בה באירוע, הגיעה גם כן לזירה. לינץ' חשפה את מה שיש בתוך המזוודה ואמרה שקרב הסולם כסף בבנק היה למעשה על אליפות הנשים של Raw, כשהעניקה את חגורת האליפות שלה לאסקה. לינץ' חשפה שהיא תיעדר עקב העובדה שהיא נמצאת בהיריון. ב-25 במאי בתוכנית "Raw", ניה ג'קס, שגם היא השתתפה בקרב הסולם, גברה על שארלוט פלייר ונטליה בקרב משולש אשר קבע את הטוענת לכתר לאליפות הנשים של Raw של אסקה באירוע באקלאש.
במהלך החזרה שלו, שיימוס ניצח מספר מתאבקים לא מוכרים על מנת לחזק את מעמדו מחדש. השדר המוביל של התוכנית "סמאקדאון", מייקל קול, נהג להזכיר את ג'ף הארדי במהלך הקרבות של שיימוס, כשהאחרון זעם על כך. ב-8 במאי בתוכנית "סמאקדאון", שיימוס התעמת עם ג'ף הארדי, כשעימות זה הסתיים בכך שהארדי ביצע על שיימוס את מהלכי הטוויסט אוף פייט והסוואנטון בומב. שבועיים לאחר מכן בתוכנית "סמאקדאון", שיימוס נוצח על ידי ג'ף הארדי בשלב רבע הגמר של טורניר אשר קבע את האלוף הבין יבשתי החדש. ב-29 במאי בתוכנית "סמאקדאון", שיימוס ניצח בקרב באטל רויאל בן 10 משתתפים וכתוצאה מכך מילא את מקומו של הארדי בשלב חצי הגמר של הטורניר. הסיבה למילוי מקומו של הארדי בטורניר נבעה מכך שהארדי נעצר כחלק מהעלילה לאחר שפגע עם רכבו באליאס. לעומת זאת, שיימוס נוצח בחצי הגמר על ידי דניאל בריאן לאחר הסחת דעת מצד הארדי. שבוע לאחר מכן בתוכנית "סמאקדאון", השניים נקלעו לעימות נוסף, כאשר הארדי האשים את שיימוס בכך שהוא הפליל אותו. האשמות אלו הובילו לעימות פיזי בין השניים, כאשר שיימוס ביצע על הארדי את מהלך הסיום שלו, הברוג קיק. בעקבות זאת, קרב בין השניים נקבע לאירוע באקלאש.
ב-11 במאי בתוכנית "Raw", The IIconics (בילי קיי ופייטון רויס) ביצעו את חזרתן לארגון כאשר הן גברו על אלופות זוגות הנשים של ה-WWE, אלכסה בליס וניקי קרוס בקרב שאינו היה על חגורות האליפות. שבוע לאחר מכן, שני הצמדים התמודדו פעם נוספת, כשהפעם הקרב היה על תואר הזוגות, ובו קיי ורויס הפסידו כתוצאה מפסילה, זאת בשל חוסר ציותה של רויס להוראות השופט, כאשר היא המשיכה לתקוף את בליס למרות שהזהיר אותה. בעקבות זאת, בליס וקרוס שמרו על התואר. ב-5 ביוני בתוכנית "סמאקדאון", אלופת הנשים של סמאקדאון, ביילי וסשה בנקס ניצחו את בליס וקרוס וכתוצאה מכך הפכו לאלופות זוגות הנשים החדשות של ה-WWE. כתוצאה מכך, קרב משולש בין שלושת הצמדים על חגורות האליפות נקבע לאירוע באקלאש.
ב-27 באפריל בתוכנית "Raw", אנדרדה הגן בהצלחה על אליפות ארצות הברית נגד אפולו קרוז לאחר שהאחרון ספג פציעה בברכו כחלק מהעלילה. ב-18 במאי בתוכנית "Raw", קרוז וקווין אואנס ניצחו את אנדרדה ואנג'ל גרזה, כשקרוז הוא זה שהצמיד לניצחון את אלוף ארצות הברית. שבוע לאחר מכן בתוכנית "Raw", קרוז ניצח את אנדרדה וזכה באליפות ארצות הברית. ב-1 ביוני בתוכנית "Raw", קרוז הגן על התואר נגד קווין אואנס בקרב שהסתיים ללא הכרעה לאחר התערבות מצידם של אנדרדה ואנג'ל גרזה. התערבות זו הובילה לקיום קרב זוגות בין הצמדים, ובו קרוז ואואנס ניצחו את אנדרדה וגרזה. שבוע לאחר מכן, אנדרדה ניצח את אנג'ל גרזה וקווין אואנס בקרב משולש אשר קבע את הטוען לכתר לאליפות ארצות הברית של קרוז באירוע באקלאש. הקרב בין קרוז לאנדרדה הפך רשמי ולאחר מכן הוקדם אל המופע המקדים לאירוע.
ב-4 במאי בתוכנית "Raw", ה-Viking Raiders (אריק ואיבר) ניצחו את אלופי הזוגות של Raw, הסטריט פרופיטס (אנג'לו דוקינס ומונטז פורד) בקרב שאינו היה על התואר של האחרונים. במשך השבועות שבאו לאחר מכן, הסטריט פרופיטס וה-Viking Raiders איתגרו אחד את השני במספר תחרויות כמו: כדורסל, זריקת גרזן, גולף, באולינג וקרב עשר. כתוצאה מסדרת תחרויות אלו ומשום שהמאזן בין הצמדים היה שוויון, הוחלט לקיים קרב ביניהם על אליפות הזוגות באירוע באקלאש. לעומת זאת, הקרב ביניהם לא נערך באופן רשמי באירוע ובמקום זאת התנהל ביניהם קטע מאחורי הקלעים שעירב את המתאבק אקירה טוזאווה.
אירוע.
מופע מקדים.
המופע המקדים הכיל קרב אחד בודד, ובו אפולו קרוז הגן על אליפות ארצות הברית נגד אנדרדה (שלווה לקרב על ידי אנג'ל גרזה וזלינה וגה). במהלך הקרב, קווין אואנס, שהופיע כפרשן אורח, מנע מגרזה להפריע בקרב. בסיום, קרוז ביצע על אנדרדה את מהלך הספין-אאוט פאוורבומב כדי לנצח בקרב ולהגן על התואר בהצלחה.
קרבות מקדימים.
האירוע עצמו נפתח בקרב שבו ביילי וסשה בנקס הגנו על אליפות זוגות הנשים של ה-WWE בקרב זוגות משולש נגד The IIconics (בילי קיי ופייטון רויס), ואלכסה בליס וניקי קרוס. סיום הקרב התנהל כך שבליס ביצעה על רויס את מהלך הטוויסטד בליס. בנקס, שהייתה מחוץ לזירה, נכנסה בחזרה אליה וביצעה הצמדה במפתיע על בליס שהספיקה לה ולביילי כדי לרשום הגנה מוצלחת על חגורות האליפות.
אז, ג'ף הארדי התמודד מול שיימוס. במהלך הקרב, שיימוס שם לעצמו למטרה לפגוע בברך של הארדי. הוא ביצע עליו את מהלך הוייט נויז, שלא הספיק לו כדי לנצח בקרב. מנגד, הארדי ביצע על שיימוס את מהלכי הטוויסט אוף פייט והסוואנטון בומב, ולאחר מכן שיימוס הניח את רגלו על החבל התחתון, מהלך שהפסיק את ניסיון ההצמדה של הארדי. ברגעי הסיום של הקרב, השניים היו מחוץ לזירה, כשהארדי ניסה לקפוץ על שיימוס, האחרון הכה את הארדי בעזרת מהלך הברוג קיק בעודו באוויר. שיימוס הכניס את הארדי בחזרה לזירה וביצע עליו את מהלך הברוג קיק פעם נוספת, מהלך שהספיק לו כדי לנצח בקרב.
בקרב שבא לאחר מכן, אסקה הגנה על אליפות הנשים של Raw נגד ניה ג'קס. בסיום, אסקה וג'קס ביצעו אחת על השנייה סדרת מהלכי הכנעה, כשהן תקפו אחת את השנייה מחוץ לזירה. הן נשארו מחוץ לזירה במשך יותר מעשר שניות, כאשר השופט הפסיק את הקרב כתוצאה מספירת חוץ כפולה. בעקבות תוצאה זו, אסקה הגנה על התואר בהצלחה.
בקרב הרביעי, ברון סטרומן הגן על האליפות האוניברסלית נגד המיז וג'ון מוריסון בקרב האנדיקאפ 2 נגד 1. ברגעי הסיום של הקרב, מוריסון ניסה להצמיד את סטרומן, והמיז מנע ממנו לבצע ספירה מלאה, מכיוון שאם מוריסון היה מצמיד בהצלחה את סטרומן, הוא זה שהיה זוכה בתואר ולא המיז. המיז, שהתחרט על כך, הצטער בפני מוריסון. סטרומן ניצל סיטואציה זו לטובתו, כשביצע על המיז את מהלך הצ'וקסלאם ועל מוריסון את מהלך הראנינג פאוורסלאם. לאחר מכן, הוא הצמיד את מוריסון לניצחון, שהקנה לו הגנה מוצלחת על התואר.